KOMISSION ASETUS (EY) N:o 1540/2004,
annettu 27 päivänä elokuuta 2004,
neuvoston asetuksesta (EY) N:o 1782/2003 poikkeamisesta eräiden tukien maksuajanjakson alkamisen osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (ETY) N:o 2019/93, (EY) N:o 1452/2001, (EY) N:o 1453/2001, (EY) N:o 1454/2001, (EY) N:o 1868/94, (EY) N:o 1251/1999, (EY) N:o 1254/1999, (EY) N:o 1673/2000, (ETY) N:o 2358/71 ja (EY) N:o 2529/2001 muuttamisesta 29 päivänä syyskuuta 2003 annetun neuvoston asetuksen (EY) N:o 1782/2003 (1) ja erityisesti sen 145 artiklan q alakohdan,
sekä katsoo seuraavaa:
(1)
Asetuksen (EY) N:o 1782/2003 95 ja 96 artiklan mukaan maidontuottajat voivat saada vuodesta 2004 alkaen lypsylehmäpalkkiota ja lisätukea. Saman asetuksen 28 artiklan 2 kohdan mukaan kyseiset palkkiot ja tuet maksetaan kerran vuodessa 1 päivän joulukuuta ja seuraavan kalenterivuoden 30 päivän kesäkuuta välisenä aikana.
(2)
Maidon hinta maitotuotemarkkinoilla on vastikään laskenut huomattavasti, mikä on epätasapainottanut tuottajien tilannetta ja uhkaa heikentää näiden taloudellista tilannetta. Näissä olosuhteissa useat jäsenvaltiot ovat pyytäneet komissiota toteuttamaan välittömästi toimenpiteitä ongelmien ratkaisemiseksi. Edellä mainittujen palkkioiden ja tukien maksuajanjakson aikaistaminen on tässä suhteessa asianmukainen toimenpide. Talousarvioon liittyvistä syistä kyseinen ajanjakso ei kuitenkaan voi alkaa ennen 16 päivää lokakuuta 2004.
(3)
Sen vuoksi vuonna 2004 olisi poikettava asetuksen (EY) N:o 1782/2003 28 artiklan 2 kohdassa tarkoitetusta maksuajanjaksosta.
(4)
Olisi säädettävä, että tämä asetus tulee voimaan välittömästi, jotta maidontuottajat voisivat hoitaa taloudellista tilannettaan mahdollisimman hyvin ottaen huomioon erityisesti maksut, jotka suoritetaan kyseisestä päivämäärästä alkaen.
(5)
Tässä asetuksessa säädetyt toimenpiteet ovat maidon ja maitotuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Poiketen siitä, mitä asetuksen (EY) N:o 1782/2003 28 artiklan 2 kohdassa säädetään, vuonna 2004 kyseisen asetuksen IV osaston 7 luvussa säädettyjen lypsylehmäpalkkioiden ja lisätukien maksuajanjakson alkamispäiväksi vahvistetaan 16 päivä lokakuuta.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä elokuuta 2004.